ΓΡΑΠΤΗ ΕΡΩΤΗΣΗ E-1566/98

υποβολή: Marie-Thérèse Mutin (PSE) προς την Επιτροπή

(20 Μαΐου 1998)

Θέμα: Αναγνώριση της κατάρτισης και του καθεστώτος των νοσοκόμων στον τομέα της ψυχιατρικής στη Γαλλία

Εφιστάται η προσοχή της Επιτροπής στην αναγνώριση της κατάρτισης και του καθεστώτος των νοσοκόμων στον τομέα της ψυχιατρικής στη Γαλλία. Στο πλαίσιο της συμμόρφωσης με τις ευρωπαϊκές οδηγίες, η απόφαση συγχώνευσης των δύο καταρτίσεων, των νοσοκόμων με κρατικό δίπλωμα και των νοσοκόμων του ψυχιατρικού τομέα η οποία ελήφθη με νομοθετικό διάταγμα στις 30 Μαρτίου 1992, οδήγησε στην κατάργηση του διπλώματος νοσοκόμου του ψυχιατρικού τομέα, που δεν χορηγείται πλέον από το 1995, καθώς και στην τροποποίηση των προϋποθέσεων υπό τις οποίες οι κάτοχοι του διπλώματος νοσοκόμου του ψυχιατρικού τομέα μπορούν να λαμβάνουν το κρατικό δίπλωμα νοσοκόμου (DEI). Το διάταγμα της 26ης Οκτωβρίου 1994 προέβλεπε την αυτόματη χορήγηση του DEI στους νοσοκόμους του ψυχιατρικού τομέα, χωρίς να τους υποχρεώνει σε περίοδο άσκησης για το πέρασμά τους σε δραστηριότητα "γενικής περίθαλψης" σύμφωνα με την ευρωπαϊκή ορολογία. Στις 30 Δεκεμβρίου 1996, ένα διάταγμα του Συμβουλίου του Κράτους ακυρώνει αυτήν την απόφαση με την αιτιολογία ότι η προηγούμενη διάταξη δεν ακολουθεί τους στόχους της ευρωπαϊκής οδηγίας της 27ης Ιουνίου 1997 που υποβάλλει την χορήγηση του DEI σε προϋποθέσεις συμπληρωματικής κατάρτισης, προϋποθέσεις που δεν επληρούντο σύμφωνα με την Ευρωπαϊκή Επιτροπή.

Η Γαλλική Κυβέρνηση είχε ζητήσει να έλθει σε επαφή με την Ευρωπαϊκή Επιτροπή για την εξεύρεση μιας λύσης που θα συνδύαζε το σεβασμό του κοινοτικού δικαίου και τα έννομα συμφέροντα των νοσοκόμων του ψυχιατρικού τομέα.

Θα μπορούσε η Επιτροπή να μας ενημερώσει για την πορεία των διαπραγματεύσεων με τη Γαλλική Κυβέρνηση και για τις λύσεις που προτίθεται να εισηγηθεί ώστε να διασφαλιστεί το καθεστώς των νοσοκόμων του ψυχιατρικού τομέα και να τους επιτραπεί η ελεύθερη εγκατάσταση στις χώρες της Ευρωπαϊκής Ένωσης.

Απάντηση του κ. Monti εξ ονόματος της Επιτροπής

(13 Ιουλίου 1998)

Η γαλλική νομοθεσία που εκδόθηκε το 1992 προέβλεπε ότι ο κάτοχος του διπλώματος νοσοκόμου του ψυχιατρικού τομέα μπορούσε, με αίτημά του, να λάβει το κρατικό δίπλωμα νοσοκόμου "γενικής περίθαλψης". Η Επιτροπή έκρινε ότι αυτή η νομοθεσία αντιτίθετο στην οδηγία 77/453/ΕΟΚ του Συμβουλίου της 27ης Ιουνίου 1977 περί του συντονισμού νομοθετικών, κανονιστικών και διοικητικών διατάξεων που αφορούν τις δραστηριότητες των νοσοκόμων υπευθύνων για "γενική περίθαλψη"(1), η οποία ορίζει τα ελάχιστα κριτήρια κατάρτισης των νοσοκόμων υπευθύνων για "γενική περίθαλψη". Η κατάρτιση των νοσοκόμων του ψυχιατρικού τομέα δεν πληρούσε αυτά τα κριτήρια. Με βάση, λοιπόν, το άρθρο 169 της συνθήκης της ΕΕ κινήθηκε διαδικασία παράβασης κατά της Γαλλίας. Εν συνεχεία, το Συμβούλιο της Επικρατείας ακύρωσε τη γαλλική νομοθεσία και επιβεβαίωσε τη θέση της Επιτροπής.

Καμία κοινοτική οδηγία δεν υποχρεώνει τα κράτη μέλη να χορηγούν στους ειδικευμένους νοσοκόμους το δίπλωμα του νοσοκόμου υπευθύνου για "γενική περίθαλψη". Μόνο κατά το μέτρο που η Γαλλία επιθυμεί να εκδώσει νομοθεσία που να αποσκοπεί στη χορήγηση στους νοσοκόμους του ψυχιατρικού τομέα του κρατικού διπλώματος νοσοκόμου "γενικής περίθαλψης" και αυτή η κατάρτιση υπόκειται σε δεσμευτικές διατάξεις ως προς τις ελάχιστες προϋποθέσεις κατάρτισης (οδηγία 77/453/ΕΟΚ), η Επιτροπή οφείλει να μεριμνά ώστε η κατάρτιση να πληροί αυτές τις προϋποθέσεις.

Γι' αυτόν το λόγο, οι γαλλικές αρχές πρότειναν νέα μέτρα. Η Επιτροπή, στο πλαίσιο της συνεργασίας της σε διοικητικό επίπεδο με τις γαλλικές αρχές θα εξετάσει εάν τα προταθέντα μέτρα εγγυώνται στις αρχές, μετά την έναρξη ισχύος τους, ότι οι επαγγελματίες, στους οποίους θα χορηγηθούν τα κρατικά διπλώματα νοσοκόμων υπευθύνων "γενικής περίθαλψης" πληρούν τις ελάχιστες προϋποθέσεις κατάρτισης. Τα κράτη μέλη θα συζητήσουν επ' αυτού προσεχώς, στο πλαίσιο της Επιτροπής Ανωτέρων Υπαλλήλων επί της Δημόσιας Υγείας.

(1) ΕΕ L 76, 15.7.1977.